Nikki Sixx

Nikki Sixx (s. Frank Carlton Serafino Feranna, Jr., syntynyt 11. joulukuuta 1958 San José, Kalifornia, Yhdysvallat) on yhdysvaltalainen muusikko ja lauluntekijä. Hän on tehnyt pääuransa rockyhtye Mötley Crüen basistina, perustajajäsenenä, keskeisimpänä lauluntekijänä ja johtohahmona. Sixx perusti Mötley Crüen yhdessä rumpali Tommy Leen kanssa vuonna 1981. 
Sixx aloitti muusikonuransa 1970-luvulla erilaisissa punk- ja rock-kokoonpanoissa ja työskenteli samalla esimerkiksi viinakaupassa ja pölynimurien puhelinmyyjänä. Sixxin lapsuus ja nuoruus olivat rikkinäisiä vaikean perhe-elämän ja koulukiusaamisen vuoksi, ja nuorena hän asui myös kaduilla ja kauppasi huumeita ansaitakseen elantonsa. Teini-ikäisenä Sixx opetteli soittamaan alun perin kitaraa, mutta vaihtoi myöhemmin instrumentikseen basson. Hän piti esimerkiksi Kissin, The Beatlesin ja The Rolling Stonesin musiikista. Sixx muutti asumaan Los Angelesiin ollessaan 17-vuotias tavoitellakseen uraa rockmuusikkona. Plektralla bassoa soittavan Sixxin soittotyyli on punkvaikutteinen, ja hän soittanut suurimman osan erityisesti Gibson Thunderbird -bassoja.
Uransa aikana Sixxillä on ollut ongelmia alkoholin ja huumeiden kanssa. 1980-luvulla Sixx kärsi muun muassa alkoholismista ja käytti sekä kokaiinia että heroiinia. Joulukuussa 1987 hän otti yliannostuksen heroiinia, minkä seurauksena hänen julistettiin kuolleeksi ambulanssissa matkalla sairaalaan, ennen kuin ensihoitajan onnistui pelastaa Sixx pistämällä tämän rintaan kaksi piikkiä adrenaliinia. Sixx on arvioinut ottaneensa yliannostuksen heroiinia 1980-luvulla noin kuusi kertaa, mutta on sittemmin raitistunut ja sanonut transsendenttisen meditaation olevan keskeinen osa elämäänsä.
Mötley Crüen lisäksi Sixx on soittanut esimerkiksi yhtyeissä , Brides of Destruction ja 58 ja London. Hän on myös toiminut tuottajana ja lauluntekijänä muun muassa Steve Jonesille, Lita Fordille, Meat Loafille ja Alice Cooperille. Vuodesta 2008 alkaen Sixx on johtanut esimerkiksi Mötley Crüen ja heavy metal -yhtye Five Finger Death Punchin levy-yhtiö Eleven Seven Label Groupia. Sixx on ansioitunut myös muun muassa muotisuunnittelijana, radiojuontajana ja kirjailijana.
Nuoruus.
Sixxin isä jätti perheen Nikkin ollessa kolmevuotias. Sillä välin Sixx oli ehtinyt saada sisaren, josta Sixxillä ei ollut paljon tietoa. Hänellä oli myös vanhempi sisarpuoli, ja vasta vuosien kuluttua Sixx sai tietää totuuden sisarestaan, joka oli vaikeasti kehitysvammainen.
Sixxin lapsuus ja nuoruus oli hankala. Äiti ei pystynyt huolehtimaan lapsestaan erityisen hyvin, ja Sixx vietti enimmän aikaa isovanhempiensa kanssa. Nikkin äiti heivasi Sixxin aina isovanhempiensa luo, kun hän löysi uuden miehen. Sixxiä kiusattiin paljon koulussa, eikä hän löytänyt paikkaa johon sopeutuisi eikä ystäviä joiden kanssa voisi leikkiä. Isovanhemmat muuttivat usein, joten Sixx joutui jatkuvasti uuteen ympäristöön, mistä seurasi sopeutumisvaikeuksia. Nikki oli nuorena väkivaltainen ja vihainen ja joutui yleensä koulussa hakemaan hyväksyntää tappelemisella. Nikki kuitenkin viihtyi isovanhempien kasvatuksessa, ja he tukivat Nikkiä kaikessa kuin omaa poikaansa. Teini-iässä Sixx asui vuoden Seattlessa alivuokralaisena monissa asunnoissa ja sillan alla. Hän tuli toimeen myymällä kannabista, kunnes poliisi sai hänet kiinni ja hän joutui lähtemään kaupungista takaisin isovanhempiensa luo.
Sixx vaihtoi teini-iässä nimensä Frank Ferrana nimeksi Nikki Sixx, koska oli saanut Frank-nimensä isänsä mukaan. Isä oli aiemmin kieltänyt poikansa Nikkin, ja torjunut myös tämän avunpyynnöt.
Ura.
Mötley Crüe perustettiin 1981, kun Sixx jätti edellisen yhtyeensä Londonin ja alkoi koota uutta yhtyettä löydettyään ensin Tommy Leen. He alkoivat soittaa bassoa ja rumpuja yhdessä samalla, kun Sixx kaupitteli puhelimitse hehkulamppuja. He näkivät lehdessä Mick Marsin "Äänekäs, röyhkeä ja raju kitaristi vapaalla jalalla" -ilmoituksen ja ottivat tähän yhteyttä. Mars ehdotti laulajaksi Vince Neiliä, jonka kanssa Tommy oli ollut samassa lukiossa, ja näin tämä liittyi yhtyeeseen.
Sixx käytti 1980-luvulla paljon huumeita ja oli moneen otteeseen kuolla heroiinin yliannostukseen. Hänet on kaksi kertaa todettu jopa kuolleeksi. Hän kertoo, että hänellä on ollut kuolemanrajakokemuksia. Hän on kiertänyt kaupunkeja Andy McCoyn kanssa etsiessään huumeita. Andy McCoy oli mukana Lontoossa Nikkin saadessa huumeiden yliannostuksen.
Myöhemmin Sixx on vaikuttanut myös yhtyeessä Brides of Destruction. Hän julkaisi heinä-elokuussa 2007 Yhdysvalloissa kirjan "The Heroin Diaries" ("Heroiinipäiväkirja"), joka pohjautuu hänen vuosien 1986–1987 päiväkirjoihinsa. Samanniminen albumi, kirjan soundtrack, teki Nikkin nykyisen sivuprojektiyhtye . Nikki on perustanut valokuvausstudion Fanny Farmin ja kirjoittanut toisenkin kirjan "Nikki Sixxin maailma". Vuonna 2010 hän perusti radio-ohjelman nimeltä "Sixx Sense". Hänen juontajaparinaan toimii Kerri Kasem.
Avioliitot ja seurustelusuhteet.
Sixx on ollut kaksi kertaa naimisissa, ensin Playboy-malli Brandi Brandtin (1989-1996) ja sitten malli-näyttelijä Donna D’Erricon (1997–2007) kanssa. Sixxillä on Brandtin kanssa kolme lasta, Gunner s. 1991, Storm s. 1994 ja Decker s. 1995. D’Erricon kanssa hänellä on lapsi Frankie-Jean s. 2001, jonka Sixx nimesi annettuaan viimein anteeksi isälleen.
Sixx tapasi Playboyn Playmate-tytön vuodelta 1995 ja entisen Baywatch-näyttelijä D’Erricon Mötley-rumpali Tommy Leen tuolloisen tyttöystävän Pamela Andersonin järjestämillä sokkotreffeillä (MTV:n Blind Date -ohjelmassa). Pariskunta avioitui joulukuussa 1996. Avioero pantiin vireille keväällä 2006, ja ero astui voiman 2007. Sixx ja D’Errico ovat avioeron jälkeen jakaneet omaisuuttaan oikeuden kautta.
Sixx ja D’Errico käyttivät liittonsa aikana huumeita, ja se sekä D’Erricon tuhlaileva elämäntyyli aiheuttivat ongelmia. Eron yhteydessä Sixx sai tietää salattuja asioita ex-vaimonsa menneisyydestä. Donna D’Errico oli työskennellyt stripparina Teksasissa ja Las Vegasissa. Sixx kertoi eräässä haastattelussa olevansa erittäin järkyttynyt, sillä hänellä ei ollut aavistusta myöskään D’Erricon harjoittamasta prostituutiosta. Pariskunta on sopinut lapsen huoltajuudesta, ja nykyään Nikki on yksinhuoltajaisä.
Nikki on seurustellut Hollywood-tatuoija Kat Von D:n kanssa keväästä 2008 tammikuuhun 2010. Nikki meni 16. maaliskuuta 2014 naimisiin kahden vuoden seurustelun jälkeen Courtney Binghamin kanssa, heillä on vuonna 2019 syntynyt tytär Ruby Sixx.
Vuonna 2012 ilmestyi Nikki Sixxin kirja "Nikki Sixxin maailma" (engl. This is gonna hurt. Music, Photography, and Life through the distorted Lens of Nikki Sixx, Like Kustannus).